DECRETO 109/2008, do 22 de maio, polo que se acorda a cesión en propiedade, a título gratuíto, dos predios número 621 e 953 da zona de concentración parcelaria de Viascón (Cotobade-Pontevedra) ao Instituto Galego da Vivenda e Solo.
CONSELLERÍA DE ECONOMÍA E FACENDA — III. OUTRAS DISPOSICIÓNS — 04/06/2008

No exercicio das competencias outorgadas polo artigo 31.2º da Lei 12/2001, do 10 de setembro, de modificación da Lei 10/1985, do 14 de agosto, de concentración parcelaria para Galicia, a Consellería do Medio Rural, con data do 10 de xaneiro de 2007, iniciou o expediente administrativo para a cesión da propiedade, a título gratuíto, dos predios nº 621 e nº 953, terras sobrantes do proceso de concentración parcelaria levado a cabo na zona de Viascón (Cotobade-Pontevedra). Respondíase así á petición formulada o 2 de xaneiro de 2007 pola Dirección Xeral de Fomento e Calidade da Vivenda da Consellería de Vivenda e Solo para levar a cabo a construción de vivendas protexidas por parte do Instituto Galego da Vivenda e Solo da citada consellería.
Por orde da Consellería do Medio Rural do 21 de marzo de 2007 (DOG nº 62, do 28 de marzo) declarouse a alienabilidade dos anteditos inmobles.
Coa entrada en vigor da Lei 7/2007, do 21 de maio, de medidas administrativas e tributarias para a conservación da superficie agraria útil e do Banco de Terras de Galicia, e de conformidade co disposto no punto segundo do seu artigo 7, os predios con natureza de masa común que figuraban no Inventario do Patrimonio da Comunidade Autónoma pasaron á titularidade da Sociedade Anónima Xestora Bantegal.
Dado que o fin último da atribución dos predios nº 621 e nº 953 ao Instituto Galego da Vivenda e Solo é de carácter social, o Consello de Administración da Sociedade Bantegal acordou, na súa reunión do día 13 de decembro de 2007, declarar innecesaria para o desenvolvemento das actividades da referida sociedade a propiedade dos predios citados, procedéndose á súa reversión ao patrimonio da Comunidade Autónoma.
Unha vez que o Consello da Xunta tomou razón da integración no patrimonio da comunidade autónoma dos ditos predios e recibida unha nova solicitude do Instituto Galego da Vivenda e Solo, a Secretaría Xeral e do Patrimonio tramitou o expediente de cesión do inmoble de acordo co previsto nos artigos 83 e seguintes do regulamento que desenvolve a Lei 3/1985, do patrimonio da comunidadeautónoma.
Na súa virtude, por proposta do conselleiro de Economía e Facenda, e logo da deliberación do Consello da Xunta de Galicia na súa reunión do vinte e dous de maio de dous mil oito,
DISPOÑO:
Artigo 1º.
Acórdase a cesión en propiedade, a título gratuíto, a favor do Instituto Galego da Vivenda e Solo dos seguintes bens inmobles:
Parcela nº 621 da zona de concentración parcelaria de Viascón, Cotobade, Pontevedra, no sitio de Chan de Igrexas, que estrema norte, camiño, zona excluída e construción; sur, Armando Lorenzo García (predio 620); leste, zona excluída, e oeste, camiño. Ten unha extensión superficial de dez áreas e setenta centiáreas. Inscrita no Rexistro da Propiedade de Ponte Caldelas no tomo 182, libro 73 folio 64, predio 8.281.
Parcela nº 953 da zona de concentración parcelaria de Viascón, Cotobade, Pontevedra no sitio de Portela, que estrema norte, con Juventino Fortes Pardo (predio 956) e camiño; sur, Marina Alves Figueroa (predio 952); leste, con camiño, e oeste, con Concepción Ventín Cerviño (predio 958), Jorge Ventín Martínez e outras (predio 959) e Emilia Caramés Iglesias (predio 960). Ten unha extensión superficial de vinte e tres áreas e sesenta e seis centiáreas. Inscrita no Rexistro da Propiedade de Ponte Caldelas no tomo 183, libro 74, folio 168, predio 8.610.
Artigo 2º.
A cesión en propiedade queda sometida ás seguintes cláusulas:
a) O fin da cesión será a promoción de vivendas protexidas a través dunha permuta coa Comunidade de Montes Veciñais de Viascón dos predios 610 e 335.
b) Se os bens cedidos non se dedicaren ao fin para que foron solicitados, isto é a permuta e posterior construción de vivendas protexidas, será aplicable a potestade de reversión que a Lei 3/1985, do 12 de abril, outorga á Administración autonómica. No caso de que a reversión dos predios entregados non sexa posible por afectar terceiros adquirintes a título oneroso, o Instituto Galego da Vivenda e Solo, se for o caso, entregará á Comunidade Autónoma de Galicia as parcelas adquiridas na permuta, non cabendo -por parte do dito Instituto- exixencia de compensación, indemnización ou reclamación de ningún tipo e revertendo os inmobles así adquiridos na permuta por enteiro, pura e simplemente, coas súas accesións e expensas, sen prexuízo do disposto no artigo 87.1º in fine.
Artigo 3º.
A cesión formalizarase mediante escritura pública subscrita pola secretaria xeral e do Patrimonio ou funcionario en que delegue, debendo constar nela o acordo de cesión e a aceptación do cesionario. Os custos de formalización serán pola conta do cesionario.
Disposición derradeira
A Consellería de Economía e Facenda, a través da Secretaría Xeral e do Patrimonio, realizará todos os trámites necesarios para a efectividade de canto se dispón neste decreto.
Santiago de Compostela, vinte e dous de maio de dous mil oito.
Emilio Pérez Touriño
Presidente
José Ramón Fernández Antonio
Conselleiro de Economía e Facenda